Olga Loiek, o tânără ucraineancă cu peste 17.000 de abonați pe YouTube, a descoperit șocată că imaginea ei era folosită fără acord în China, unde în numeroase clipuri deepfake era o rusoaică și promova diverse produse.
Cele mai cunoscute clipuri deepfake, realizate cu ajutorul inteligenței artificiale, sunt cu persoane publice, politicieni și vedete. Olga Loiek, ucraineancă studentă în SUA, a aflat cu stupoare că fața și vocea ei sunt utilizate în China pentru a promova Rusia și produse online.
„Am văzut că 90% din clipuri includeau mențiuni despre China și Rusia, despre prietenia și alianțele dintre cele două țări, și reclame la mâncare”, a explicat Olga Loiek citată de BBC.
După ce a fost avertizată de abonații ei că există online clipuri cu ea vorbind mandarină, tânăra a căutat și a găsit 35 de conturi pe platformele chinezești Xiaohongshu (similară cu Instagram) și Bilibili (similară cu YouTube).
Compania care a dezvoltat tehnologia utilizată pentru a crea deepfake-urile a dezvăluit că peste 4.900 de clipuri video au fost generate cu fața ei, dar a dat vina pe hackeri, care ar fi creat „conținut neautorizat” folosindu-se de imaginea ei.
În 2023, autoritățile chineze au fpcut 515 arestări pentru activități legate de „înlocuirea feței prin inteligența artificială”.
Cele mai multe clipuri cu fața Olgăi publicate în China au dispărut, însă experții spun că practica este răspândită și va continua.